MILLดึงยักษ์กองทุนไทยถือหุ้น
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — “มิลล์คอน” ดึงสถาบันยักษ์ใหญ่ชื่อดังของไทย ร่วมถือหุ้นเสริมความแกร่งโครงสร้างทุน หึ่ง !!! เตรียมทำบิ๊กล็อตต้น พ.ย. ราคาสูงกว่ากระดาน 2.50 บาท 
แหล่งข่าวจากวงการอุตสาหกรรมเหล็กเปิดเผยว่า บริษัท มิลล์คอน สตีลอินดัสทรีส์ (MILL) อยู่ระหว่างการเจรจากับนักลงทุน ซึ่งเป็นกองทุนและสถาบันรายใหญ่ในประเทศ เพื่อร่วมทุนถือหุ้นไม่ต่ำกว่า 5% โดยมองโครงการกรีนมิลล์เป็นโครงการมีศักยภาพสูง สามารถเพิ่มความสามารถในการทำกำไรที่ดีขึ้น
ทั้งนี้ จะเซ็นสัญญาร่วมทุน และทำรายการซื้อขายหุ้นรายการใหญ่ (บิ๊กล็อต) ระหว่างสถาบันกับผู้ถือ หุ้นเดิม ประมาณสัปดาห์ที่ 2 ของเดือน พ.ย.นี้ ซึ่งผู้ถือหุ้นเดิมที่ขายหุ้นออกน่าจะเป็นกลุ่มนายสิทธิชัยลีสวัสดิ์ตระกูล ที่มีนโยบายลดสัดส่วนหุ้น เพื่อปิดภาพลักษณ์การเป็นธุรกิจครอบครัว 
แหล่งข่าวเปิดเผยอีกว่า ราคาที่เสนอขายสถาบันรายใหญ่จะเป็นราคาพรีเมียม หรือสูงกว่าราคาในกระดานปัจจุบัน 
“การดึงสถาบันขนาดใหญ่ของประเทศมาถือหุ้นไม่ต่ำกว่า 5%เป็นการสร้างความแข็งแกร่งกับโครงสร้างผู้ถือหุ้น และมองเห็นศักยภาพโครงการกรีนมิลล์ ที่จะเปิดดำเนินการตั้งแต่ปลายไตรมาส 4 ปี 2554 นอกจากถือหุ้นใหญ่แล้ว สถาบันนี้จะส่งตัวแทนร่วมเป็นกรรมการด้วย” แหล่งข่าวเปิดเผย
จากการสอบถามนายสิทธิชัยลีสวัสดิ์ตระกูล ประธานกรรมการ บริหาร และกรรมการผู้จัดการ MILL กล่าวว่า เป็นนโยบายของบริษัทที่เปิดรับสถาบันในและต่างประเทศเข้าลงทุนต่อเนื่อง ซึ่งขณะนี้มีนักลงทุนหลายรายให้ความสนใจขอซื้อหุ้นและร่วมทุนกับ MILL แต่ยังไม่ได้สรุปผลกับรายใดรายหนึ่ง จึงไม่สามารถให้รายละเอียดใดๆ ได้ 
“ผมยินดีให้ผู้ที่สนใจเข้ามาถือหุ้น เพื่อสร้างความแข็งแกร่งให้กับบริษัทในอนาคต และไม่ต้องการให้มองภาพธุรกิจของ MILL เป็นธุรกิจครอบครัว ซึ่งก่อนหน้านี้เรามีสถาบันต่างชาติ DEG ซึ่งเป็นบริษัทของ KfW ธนาคารขนาดใหญ่ของเยอรมันร่วมลงทุน” นายสิทธิชัย กล่าว 
นายสิทธิชัย กล่าวถึงการถือหุ้นของ น.ส.ธนิกา ตั้งพูนผลวิวัฒน์ สัดส่วน 5% ของหุ้นที่จำหน่ายแล้วทั้งหมด ไม่มีนัยสำคัญ เพราะ น.ส.ธนิกา เป็นน้องสาวของผู้บริหาร MILL
อย่างไรก็ตาม บริษัท MILL จะจ่ายปันผลสำหรับผลประกอบการครึ่งแรกปี 2553 (ม.ค.มิ.ย.) ให้กับผู้ถือหุ้นสามัญ เป็นเงินสดหุ้นละ 0.03 บาท ในวันที่ 12 พ.ย.นี้ โดยขึ้นเครื่องหมาย XD ผู้ซื้อไม่มีสิทธิรับเงินปันผล ในวันที่ 27 ต.ค. ฉะนั้นผู้ที่ต้องการเงินปันผลจะต้องซื้อหุ้นวันสุดท้าย 26 ต.ค.นี้
ด้านราคาหุ้น MILL วันที่ 20 ต.ค.ที่ผ่านมา มีแรงซื้อเข้ามาไม่มากนัก และราคาเคลื่อนไหวแคบๆ ตลอดทั้งวัน ก่อนจะปิดตลาดที่ 2.50 เพิ่มขึ้น 0.02 บาท มูลค่าซื้อขาย 31.93 ล้านบาท